Heinäkuu yllätti ja opetti – nuoret kesätyöntekijät Ekhvalla

Etelä-Karjalan hyvinvointialue tarjosi kesällä 2025 yhteensä kahdellekymmenelle 15-17-vuotiaalle peruskoulunsa päättäneelle nuorelle kesätyöpaikan. Nuorten kesärekry järjestettiin Ekhvalla toista kertaa.

Kesätyöpaikkoja oli tarjolla viime vuotta monipuolisemmin. Kesäksi 2025 töitä oli tarjolla ikääntyneiden asumispalveluyksiköissä, kotihoidossa, vammaispalveluissa, hyvinvointiasemien osastoilla, apuvälineyksikössä ja logistiikassa.

Vanamo Nuutinen (16), Tikanpesä: Takana positiivinen kesätyökokemus

16-vuotias pian lukion aloittava kesätyöntekijä Vanamo Nuutinen vietti heinäkuun Etelä-Karjalan hyvinvointialueen Tikanpesän palvelukodissa. Päivät kuluivat ulkoillen ja harrastaen yhdessä asukkaiden kanssa.

– Työntekijät ovat olleet tosi mukavia ja täällä on ollut lämmin ilmapiiri. Olen viihtynyt tosi hyvin, Vanamo kertoo.

Vaikka tulevaisuudessa suunnitelmissa siintää unelma lakimiehen urasta, kesätyö toi arvokasta kokemusta ihmisten parissa toimimisesta.

– Ehdottomasti kannattaa hakea! Haastatteluakaan ei tarvitse jännittää – täällä kaikki ovat olleet mukavia alusta asti.

Hoitoala oli Vanamolle täysin uusi tuttavuus, ja yksi yllättävimmistä asioista oli se, kuinka usein päivän aikana syödään! Kuitenkin myös omasta mahasta täytyy pitää huolta ja parhaana työeväänä onkin toiminut kana-ceasar-salaatti ja vadelmapillimehu tietenkin!

Haastatteluakaan ei tarvitse jännittää – täällä kaikki ovat olleet mukavia alusta asti.

Vanamo Nuutinen

Neea Arponen (17): Honkaharjun hyvinvointiasemalta uusia näkökulmia sotealaan

Neea Arponen, 17, opiskelee Sampossa laboratorioalan perustutkintoa ja vapaa-ajallaan hän pelaa pesäpalloa, jonka parissa on viihdytty jo 10 vuoden ajan. Tämän kesäisen heinäkuun hän viettää Etelä-Karjalan hyvinvointialueella Honkaharjun hyvinvointiasemalla Imatralla.

Kesätyötehtäviin on kuulunut muun muassa varastojen täyttöä, tavaratoimituksia sekä ulkoilua ja harrastetoimintaa ikäihmisten kanssa.

– On ollut hienoa nähdä eri ammattilaisia työssään ja oppia uutta. On ihanaa kuinka avoimesti ja lämpimästi ikäihmiset ottavat kesätyöntekijän mukaan arkeensa, Neea kertoo.

Tulevaisuudessa Neeaa kiinnostavat kemian alan opinnot, mutta myös bioanalyytikon työ sote-alalla houkuttelee. Loppukesän suunnitelmissa on rentoutumista ennen koulun alkua.

– Ehdottomasti kannattaa hakea Ekhvalle kesätöihin! Täällä saa aina apua ja työntekijät ovat tosi mukavia.

Ja viimeisenä, mutta ei vähäisimpänä. Mikä onkaan ollut kesän paras eväs?

– Omatekoinen pastasalaatti!

On ihanaa kuinka avoimesti ja lämpimästi ikäihmiset ottavat kesätyöntekijän mukaan arkeensa.

Neea Arponen

Iris Pihlajamäki (17) Luumäen Vallikoti: "Avoimella mielellä vaan
mukaan!"

Iris Pihlajamäki opiskelee Lyseon lukiossa musiikki- ja teatterilinjalla, mutta kesätöihin hän eksyi hieman erilaiseen työympäristöön Luumäen Vallikodille tutustumaan sote-alaan. Työpäiviin kuului ulkoilua, keskusteluja ja yhteisiä pelihetkiä asiakkaiden kanssa.

– Työ on ollut vaihtelevaa ja mukavaa. Olen oppinut paljon uutta ja saanut tästä hyvän kesätyökokemuksen.

Vaikka tulevaisuudessa urasuunnitelmat saattavat suuntautua esimerkiksi harrasteohjaajan tehtäviin, kesätyö sote-alalla oli Irikselle merkityksellinen kokemus.

– Suosittelen lämpimästi! Ei tarvitse tietää kaikkea valmiiksi – riittää, että tulee mukaan avoimin mielin.

Kesän ykkösevästä ei ollut epäselvyyttä:

– Pinaattikeitto!

Ei tarvitse tietää kaikkea valmiiksi – riittää, että tulee mukaan avoimin mielin.

Iris Pihlajamäki

Kiitämme kuluneista kuukausista kaikkia nuoria ihania kesätyöntekijöitämme ja toivotamme innostusta syksyn opintoihin!

Haastattelu on osa juttusarjaa, jossa kysyimme kesätyöntekijöidemme kuulumisia. Kesätyöntekijöitämme koskevan mediatiedotteen voit lukea tästä linkistä:

Nuoret näkevät Ekhvan kiinnostavana työnantajana

Aiemmin julkaistut kesätyöläisten haastattelut:

Lisätietoja:

Marjo Räsänen, Rekrytointi- ja resurssipäällikkö, p. 040 355 7450, marjo.rasanen@ekhva.fi
Hannele Muhonen, rekrytointiasiantuntija, p. 040 137 3589, hannele.muhonen@ekhva.fi

Artikkeli Heinäkuu yllätti ja opetti – nuoret kesätyöntekijät Ekhvalla julkaistiin ensimmäisen kerran DEV Etelä-Karjalan hyvinvointialue.